CELEX: 52015PC0464
Language: lv
Date: 2015-09-22
Title: Priekšlikums PADOMES LĒMUMS, ar ko nosaka nostāju, kura Eiropas Savienības vārdā Pasaules Tirdzniecības organizācijas (PTO) Vispārējā padomē jāieņem par Amerikas Savienoto Valstu lūgumu piemērot PTO atbrīvojumu, lai pagarinātu AGOA programmu

EIROPAS KOMISIJA
            Briselē, 22.9.2015
            COM(2015) 464 final
            2015/0215(NLE)
            Priekšlikums
            PADOMES LĒMUMS,
            ar ko nosaka nostāju, kura Eiropas Savienības vārdā Pasaules Tirdzniecības organizācijas (PTO) Vispārējā padomē jāieņem par Amerikas Savienoto Valstu lūgumu piemērot PTO atbrīvojumu, lai pagarinātu AGOA programmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Šā priekšlikuma mērķis ir noteikt nostāju, kas Eiropas Savienībai Pasaules Tirdzniecības organizācijas (PTO) Vispārējā padomē jāieņem par Amerikas Savienoto Valstu lūgumu atjaunot to PTO atbrīvojumu, tādējādi ļaujot Eiropas Savienībai atbalstīt minēto atbrīvojuma piemērošanas lūgumu. 
            
            
               Ja ASV lūgums atjaunot PTO atbrīvojumu tiktu izpildīts, ASV līdz 2025. gada 30. septembrim varētu turpināt nodrošināt beznodokļu režīmu atbilstīgiem ražojumiem, kuru izcelsme ir Subsahāras Āfrikas saņēmējvalstis, kas izraudzītas saskaņā ar Āfrikas Izaugsmes un iespēju aktu (AGOA). 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               Līguma par Eiropas Savienības darbību (LESD) 218. panta 9. punktā ir noteikts, ka gadījumā, ja ar starptautisku nolīgumu izveidotā struktūrā jāpieņem lēmums ar juridiskām sekām, Padome pēc Komisijas vai Savienības Augstā pārstāvja ārlietās un drošības politikas jautājumos priekšlikuma pieņem lēmumu, ar ko nosaka nostāju, kura jāpieņem Eiropas Savienības vārdā. Šis noteikums attiecas uz atbrīvojuma piemērošanu Amerikas Savienotajām Valstīm, kas nodrošina preferenciāla tarifa režīmu atbilstīgiem ražojumiem, kuru izcelsme ir saskaņā ar AGOA izraudzītās Subsahāras Āfrikas saņēmējvalstīs, jo lēmums tiek pieņemts ar starptautisku nolīgumu izveidotā struktūrā (PTO Vispārējā padomē vai Ministru konferencē), ietekmējot Eiropas Savienības tiesības un pienākumus. 
            
            
               3.EX-POST NOVĒRTĒJUMU REZULTĀTI, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMI 
            
            
               Nav
            
            
               4.IETEKME UZ BUDŽETU
            
            
               Nav
            
            
               5.CITI ELEMENTI
            
            
               Komisija būs pilnvarota ieņemt nostāju Eiropas Savienības vārdā, lai atbalstītu Amerikas Savienoto Valstu lūgumu pieprasīt PTO atbrīvojumu, ciktāl tas ir nepieciešams, lai ļautu Amerikas Savienotajām Valstīm līdz 2025. gada 30. septembrim nodrošināt beznodokļu režīmu atbilstīgiem ražojumiem, kuru izcelsme ir Subsahāras Āfrikas saņēmējvalstīs. 
            
            
               AGOA mērķis ir mazināt nabadzību un veicināt stabilitāti un ilgtspējīgu ekonomikas attīstību Subsahāras Āfrikā, veicinot tirdzniecības un ieguldījumu palielināšanos starp ASV un saņēmējvalstīm. AGOA mērķis ir arī veicināt reģionālo ekonomisko integrāciju un palīdzēt saņēmējvalstīm aktīvāk piedalīties pasaules ekonomikā.
            
            
               Amerikas Savienoto Valstu sniegtā informācija liecina, ka beznodokļu režīms, kas kopš 2000. gada nodrošināts saskaņā ar AGOA, papildina citu PTO dalībvalstu centienus veicināt izaugsmi un attīstību šajā reģionā. 
            
            
               Atbrīvojuma piemērošanas lūgums būtu preferenciālā režīma otrais pagarinājums. Amerikas Savienotajām Valstīm 2009. gada 27. maijā saskaņā ar I panta 1. punktu un XIII panta 1. un 2. punktu tika piemērots atbrīvojums, kas attiecas uz laikposmu līdz 2015. gada 30. septembrim.
            
            
               Atbrīvojuma piemērošanas lūgums Eiropas Savienībai nerada ekonomiskas problēmas, jo beznodokļu režīmam nav tiešas ietekmes uz ES tirdzniecību ar saņēmējvalstīm. 
            
            
               Ņemot vērā minētos apsvērumus, Eiropas Savienībai būtu jāpievienojas vienprātībai par atbalstu atbrīvojuma piemērošanas lūgumam PTO Vispārējā padomē. 
            
            
               2015/0215 (NLE)
            
            
               Priekšlikums
            
         
         
            
               PADOMES LĒMUMS,
            
            
               ar ko nosaka nostāju, kura Eiropas Savienības vārdā Pasaules Tirdzniecības organizācijas (PTO) Vispārējā padomē jāieņem par Amerikas Savienoto Valstu lūgumu piemērot PTO atbrīvojumu, lai pagarinātu AGOA programmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,
            
            
               ņemot vērā Eiropas Komisijas priekšlikumu, 
            
            
               tā kā:
            
            
               (1)Marrākešas līguma par Pasaules Tirdzniecības organizācijas izveidošanu (“PTO līgums”) IX panta 3. un 4. punktā noteiktas procedūras, saskaņā ar kurām piemēro atbrīvojumus saistībā ar daudzpusējiem tirdzniecības nolīgumiem, kas atrodami PTO līguma 1.A, 1.B vai 1.C pielikumā un to papildinājumos. 
            
            
               (2)Amerikas Savienotajām Valstīm 2009. gada 27. maijā tika piemērots pienākumu izpildes atbrīvojums saskaņā ar 1994. gada Vispārējās vienošanās par tarifiem un tirdzniecību (“GATT 1994”) I panta 1. punktu un XIII panta 1. un 2. punktu laikposmam līdz 2015. gada 30. septembrim.
            
            
               (3)Saskaņā ar PTO nolīguma IX panta 3. punktu Amerikas Savienotās Valstis iesniedza lūgumu līdz 2025. gada 30. septembrim atbrīvot tās no pienākumiem saskaņā ar GATT 1994 I panta 1. punktu un XIII panta 1. un 2. punktu tiktāl, cik tas nepieciešams, lai ļautu Amerikas Savienotajām Valstīm turpināt nodrošināt beznodokļu režīmu atbilstīgiem ražojumiem, kuru izcelsme ir Subsahāras Āfrikas saņēmējvalstīs, kuras izraudzītas saskaņā ar Āfrikas saskaņā ar Āfrikas Izaugsmes un iespēju aktu (AGOA). 
            
            
               (4)Izpildot Amerikas Savienoto Valstu lūgumu piešķirt PTO atbrīvojumu netiktu negatīvi ietekmēta ne Savienības ekonomika, ne tirdzniecības attiecības ar valstīm, kuras gūst labumu no šā atbrīvojuma. Turklāt Eiropas Savienība kopumā atbalsta pasākumus, kas paredzēti, lai mazinātu nabadzību un veicinātu stabilitāti saņēmējvalstīs. 
            
            
               (5)Tāpēc ir lietderīgi noteikt nostāju, kas Eiropas Savienības vārdā jāieņem PTO Vispārējā padomē, lai atbalstītu Amerikas Savienoto Valstu lūgumu piemērot atbrīvojumu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Nostāja, kas Eiropas Savienības vārdā jāieņem Pasaules Tirdzniecības organizācijas Vispārējā padomē, ir atbalstīt Amerikas Savienoto Valstu lūgumu atbrīvot no pienākumu pildīšanas saskaņā ar 1994. gada Vispārējās vienošanās par tarifiem un tirdzniecību I panta 1. punktu un XIII panta 1. un 2. punktu līdz 2025. gada 30. septembrim saskaņā ar Amerikas Savienoto Valstu atbrīvojuma piemērošanas lūguma noteikumiem. 
            
            
               Šo nostāju pauž Komisija. 
            
            
               2. pants
            
            
               Šis lēmums stājas spēkā tā pieņemšanas dienā. 
            
            
               Briselē,
            
            
               
                     Padomes vārdā —
               
               
                     priekšsēdētājs